Wat dink ek van Julius Malema? Om eerlik te wees, ek hou nie eintlik van hom nie. Hy klink te veel na my Vrystaatse ooms wat almal in die see in wou jaag - met die verskil dat hy die megafoon van die media het om sy rassistiese gedagtes die wêreld vol uit te dra.
Die groot gevaar van Julius lê vir my in sy invloed op mense, en nou bedoel ek nie net sy invloed op sy volgelinge nie, maar veral sy invloed op sy teenstaanders.
Ek gesels nou die dag met ŉ baie rassistiese blanke Afrikaner jongman, hy gaan vreeslik te kere en met 'n skok besef ek: hy klink nou nes Malema! As jy jou oë toemaak, sy bitsige prekie in Engels vertaal en twee woorde verander, kon dit netsowel ŉ toespraak by die ANC jeugliga gewees het.
Mense soos Julius het die potensiaal om ons almal soos homself te maak. ŉ Mens word maklik wat jy haat (Dit is waarskynlik wat met hom gebeur het?). Haatspraak is aansteeklik. Party van ons steek by ons eie ooms en oupas aan, ander kry dit by ons vyande.
So, as jy haat wat hy sê, wees dan anders! Reageer dan versoenend en nie rassisties nie. Anders het jy mos geen voet om op te staan nie? As jy haat spreek, is jy dalk nes die ou wat jy haat.
Iemand het eenkeer gesê die lewe maak ŉ mens of bitter of beter. Ons het ŉ keuse. Jy kan tog nie moan en tekere gaan oor die goed waaroor jy geen beheer het, as jy nie beheer neem oor dit wat wel binne jou beheer is nie. Selfbeheersing is ŉ vrug van die Gees.
Ek kyk vanoggend op na die profiel van ŉ outjie op ŉ anti-Malema Facebook groep. Op sy profiel lees jy die volgende:
Jesus leer ons moet opstaan vir geregtigheid en ŉ stem wees vir die stemlose, maar ook om met liefde op te tree teenoor ons vyande. Dit is vir my ook ŉ ongemaklike gedagte, maar ek kan mos nie net kies om ŉ volgeling van Jesus te wees wanneer dit my pas nie.
Te veel Christene vandag het ŉ siening dat God net daar is om hulle veilig en gemaklik te hou, te min besef dat Hy ons uitstuur die donker in, om ons lewens te gee vir ŉ stukkende wêreld.
Vredemaak kan vandag ŉ ongewilde, en selfs gevaarlike, oefening in Suid-Afrika wees, maar jy maak ŉ groot fout as jy dink hierdie is die donkerste situasie waarvoor Christene nog ooit te staan gekom het. Wees bly jy moes nie ŉ lig wees onder die regering van Nero, of ŉ Duitse Christen in die tweede wêreld oorlog, of ŉ Chinese gelowige onder Mao Tse-tung nie.
Toe iemand vir die Duitse teoloog Karel Barth vra wat hy vir Hitler sou sê was sy antwoord: "Jesus het gesterf vir jou sondes." Dit is hoe vreemd die Christen boodskap is.
Romeine 12:21 sê: Moet jou nie deur die kwaad laat oorwin nie, maar oorwin die kwaad deur die goeie." Daar's nou vir jou ŉ uitdaging in hierdie tye!